Source: https://www.oikeus.pro/blogi/julkisuuden-hapea
Timestamp: 2020-02-19 10:25:39+00:00
Document Index: 21523557

Matched Legal Cases: ['kko ', 'kko ', 'kko ', 'kko ', 'tuomioistuin ', 'Tuomioistuin ']

Julkisuuden häpeä - Kari Uoti
14 lokakuun, 2018 -Kari Uoti
Viime viikolla Kittilässä kuultiin vastaajia, mukana Saanareetta Virikko, jota syytetään avunannosta törkeään virka-aseman väärinkäyttämiseen.
Virikko oli tapahtuma-aikana viimeistelmässä graduaan, joka koski kunnanjohtajan erottamista. Hänellä ei ole mitään tekemistä Kittilän kunnallispolitiikan kanssa saati kunnanjohtaja Anna Mäkelän kanssa. Virikko palkattiin sihteeriksi, kirjoittamaan puhtaaksi tilapäisen valiokunnan pöytäkirjat ja raportit. Hän hoiti tehtäväänsä etäyhteydellä – siis Skypen välityksellä.
Jutun syyttäjät kuitenkin katsoivat, että Virikko on syyllistynyt rikokseen ja haastoivat tämän käräjille vastaamaan. Tästä seuraa sitten kaikenlaista, niin kuin Virikko käräjillä kertoi.
Hän on ryhtynyt valmistumisensa jälkeen tekemään väitöskirjaa kunnanjohtajan erottamisesta, aiheellinen ja mielenkiintoinen teema. Syyte kuitenkin aiheutti sen, että hänet on de facto suljettu tiedeyhteisön ulkopuolelle. Hän ei saa rahoitusta hankkeelle eikä hän pääse osallistumaan tiedeyhteisön toimintaan.
Hän ei myöskään pääse töihin, koska hänet on julkisuudessa loattu rikolliseksi. Juttuun liittyvä järjetön ja yksisuuntainen mediaoksennus on tehnyt selvää Virikosta, vaikka hän ei ole jutussa edes sivuraiteella, hän on skypen päässä ilman mitään järjellistä yhteyttä väitettyihin tekoihin.
Kun tätä kuultiin, monella oli aika hankala olo, on häpeällistä olla mukana menettelyssä, jossa mielivalta on lähempänä kuin oikeus. Kunnes tuomioistuin lausui päivän päätteeksi:
Tuomioistuin paheksuu syvästi median ja tiedeyhteisön käytöstä, jossa vastajia kohdellaan syyllisinä. Jokainen on syytön, kunnes lainvoimaisesti muuta päätetty.
Tuomioistuimen kannanotto oli selkärankainen ja oikeudenmukainen. Se sisältää rikosmenettelyn ytimeen kuuluvan idean syyttömyydestä, jokainen on syytön, kunnes lainvoimaisesti tuomittu.
Tällainen lausuma on Suomessa varsin poikkeuksellinen ja se luo uskoa oikeuteen. Miten media otti tämän, hiljeni sen kuoliaaksi, vaikka tämä on ensimmäinen uutisoitava asia tässä menettelyssä kaiken sen harhan sijaan, jota tähän mennessä Suomen Kuvalehden johdolla asiasta on kirjoitettu
Peter Fryckman vs. SuomiPuolustajan rooli